erhwenkuo/poetry-chinese-zhtw huggingface dataset:
眼兒媚
作者：仲並（宋）

鈴閣尋盟未肯寒。鷁首駐江干。雲煙翰墨，風流尊俎，不放更殘。金聲擲地西清老，天未許終閒。知音素賞，當筵一曲，流水高山。
武陵春
作者：仲並（宋）

門巷烏衣應好在，風韻尚依然。知是蓬瀛第幾仙。秀色粲當筵。索句濡毫雲閣裡，清坐嫋爐煙。誰賦迴文第二篇。除是見娟娟。
漁父詞・漁父
作者：趙構（宋）

一湖春水夜來生。幾疊春山遠更橫。煙艇小，釣絲輕。贏得閒中萬古名。
漁父詞・漁父
作者：趙構（宋）

薄晚煙林澹翠微。江邊秋月已明暉。縱遠舵，適天機。水底閒雲片段飛。
漁父詞・漁父
作者：趙構（宋）

雲灑清江江上船。一錢何得買江天。催短棹，去長川。魚蟹來傾酒舍煙。
漁父詞・漁父
作者：趙構（宋）

青草開時已過船。錦鱗躍處浪痕圓。竹葉酒，柳花氈。有意沙鷗伴我眠。
漁父詞・漁父
作者：趙構（宋）

扁舟小纜荻花風。四合青山暮靄中。明細火，倚孤松。但願尊中酒不空。
漁父詞・漁父
作者：趙構（宋）

儂家活計豈能明。萬頃波心月影清。傾綠酒，糝藜羹。保任衣中一物靈。
漁父詞・漁父
作者：趙構（宋）

駭浪吞舟脫巨鱗。結繩為網也難任。綸乍放，餌初沈。淺釣纖鱗味更深。
漁父詞・漁父
作者：趙構（宋）

魚信還催花信開。花風得得為誰來。舒柳眼，落梅腮。浪暖桃花夜轉雷。
漁父詞・漁父
作者：趙構（宋）

暮暮朝朝冬復春。高車駟馬趁朝身。金拄屋，粟盈囷。那知江漢獨醒人。
漁父詞・漁父
作者：趙構（宋）

遠水無涯山有鄰。相看歲晚更情親。笛裡月，酒中身。舉頭無我一般人。
漁父詞・漁父
作者：趙構（宋）

誰雲漁父是愚翁。一葉浮家萬慮空。輕破浪，細迎風。睡起篷窗日正中。
漁父詞・漁父
作者：趙構（宋）

水涵微雨湛虛明。小笠輕蓑未要晴。明鑑裡，縠紋生。白鷺飛來空外聲。
漁父詞・漁父
作者：趙構（宋）

無數菰蒲間藕花。棹歌輕舉酌流霞。隨家好，轉山斜。也有孤村三兩家。
漁父詞・漁父
作者：趙構（宋）

春入渭陽花氣多。春歸時節自清和。衝曉霧，弄滄波。載與俱歸又若何。
漁父詞・漁父
作者：趙構（宋）

清灣幽島任盤紆。一舸橫斜得自如。惟有此，更無居。從教紅袖泣前魚。
失調名
作者：崔若礪（宋）

愁殢有兵尊，老怕能言李。
多麗
作者：高登（宋）

人間世，偶然攘臂來遊。何須恁、乾坤角抵，又成冷笑俳優。且寬心、待他天命，謾鼓舌、誇吾人謀。李廣不侯，劉蕡未第，千年公論合誰羞。往矣瓦飄無意，甑墮懶回頭。真堪笑，直鉤論議，圓枘機籌。幸斯道、元無得喪，壯心豈有沈浮。好溫存、困中節概，莫冷落、窮里風流。酒滴珍珠，飯鈔雲子，醉飽臥信緣休。歸去也，幅巾談笑，卒歲且優遊。迴圈事，亡羊須在，失馬何憂。
阮郎歸
作者：高登（宋）

武仙花縣謁鳧仙。急招橫渡船。重門晝掩訟庭閒。虛簷群雀喧。金屋畔，玉闌邊。新春桃李妍。主人情重客無緣。銷魂空黯然。
驀山溪
作者：高登（宋）

黃茅時節，病惱南來客。瘦得不勝衣，試腰圍、都無一搦。東籬興在，手種菊方黃，摘晚豔，泛新蒭，誰道乾坤窄。百年役役，樂事真難得。短髮已無多，更何勞、霜風染白。兒曹齊健，扶□一翁孱，龍山帽，習池巾，歸路從敧側。
行香子
作者：高登（宋）

瘴氣如雲。暑氣如焚。病輕時、也是十分。沈痾惱客，罪罟縈人。嘆檻中猿，籠中鳥，轍中鱗。休負文章，休說經綸。得生還、已早因循。菱花照影，筇竹隨身。奈沈郎尩，潘郎老，阮郎貧。
漁家傲
作者：高登（宋）

名利場中空擾擾。十年南北東西道。依舊緣山塵撲帽。空懊惱。羨他陶令歸來早。歸去來兮秋已杪。菊花又繞東籬好。有酒一尊開口笑。雖然老。玉山猶解花前倒。
好事近
作者：高登（宋）

瀟灑帶霜枝，獨向歲寒時節。觸目千林憔悴，更幽姿清絕。多才應賦得天真，落筆驚風葉。從此綠窗深處，有一梢秋月。
好事近
作者：高登（宋）

送客過江村，況值重陽佳節。向晚西風蕭瑟，正離人愁絕。尊前相顧惜參商，引十分蕉葉。回首高陽人散，負西樓風月。
好事近
作者：高登（宋）

飲興正闌珊，正是揮毫時節。霜乾銀鉤錦句，看壁間三絕。西風特地颯秋聲，樓外觸殘葉。匹馬翩然歸去，向徵鞍敲月。
浪淘沙
作者：高登（宋）

璧月掛秋宵。丹桂香飄。廣寒宮殿路迢迢。試問嫦娥緣底事，欲下層霄。蘭玉自垂髫。拜命當朝。神仙會里且逍遙。分取壺中閒日月，來伴王喬。
西江月
作者：高登（宋）

渺渺西江流水，翩翩北客征帆。清秋月影浸人寒。雲淨碧天澄淡。飄泊道途零落，疏慵鬢髮䰐鬖。從來涉世戒三緘。只好隨時飲啖。
南歌子
作者：高登（宋）

菊拈黃金嫩，杯傾琥珀濃。良辰何處寄萍蹤。短艇飄搖一葉、浪花中。鳳闕遊娃館，幽坡賞梵宮。當年樂事總成空。目斷天邊想像、意何窮。
好事近
作者：高登（宋）

富貴本無心，何事故鄉輕別。空惹猿驚鶴怨，誤松蘿風月。囊錐剛強出頭來，不道甚時節。欲命巾車歸去，恐豺狼當轍。
菩薩蠻
作者：聞人武子（宋）

晴風吹暖枝頭雪。露華香沁庭中月。屏上小江南。雨昏天際帆。翠釵香霧溼。側鬢雲松立。燈背欲眠時。曉鶯還又啼。
桂華明・四犯令
作者：關注（宋）

縹緲神京開洞府。遇廣寒宮女。問我雙鬟梁溪舞。還記得、當時否。碧玉詞章教仙侶。為按歌宮羽。皓月滿窗人何處。聲永斷、瑤臺路。
水調歌頭
作者：關注（宋）

鳳舞龍蟠處，玉室與金堂。平生想望真境，依約在何方。誰信許君丹灶，便與吳君遺劍，只在洞天傍。若要安心地，便是遠名場。幾年來，開林麓，建山房。安眠飽館清坐，無事可思量。洗盡人間憂患，看盡仙家風月，和氣滿清揚。一笑塵埃外，雲水遠相忘。
剔銀燈
作者：關注（宋）

小院煙涼雨細。正好懨懨春睡。驀被金枝，連推繡枕，報道皇都書至。良人得意。集英殿、首攀仙桂。斗帳重襟驚起。斜倚屏山偷喜。寶髻慵梳，香箋折破，果見中、高高名第。秦樓十二。知他向、誰家沈醉。
如夢令
作者：李石（宋）

橋上水光浮雪。橋下柳陰遮月。夢裡去尋香，露冷五更時節。胡蝶。胡蝶。飛過閒紅千葉。
如夢令
作者：李石（宋）

憶被金尊勸倒。燈下紅香圍繞。別後有誰憐，一任春殘鶯老。煩惱。煩惱。腸斷綠楊芳草。
生查子
作者：李石（宋）

小桃小杏紅，和雨和煙瘦。不是點燕脂，素面偏宜酒。也是慣傷春，可惜閒時候。正要畫眉人，與作雙蛾鬥。
生查子
作者：李石（宋）

新花上苑枝，枝上嬌鶯語。日日抱花心，啄破燕脂雨。鶯飛鶯去時，誰與花為主。守等卻飛來，再見花開處。
生查子
作者：李石（宋）

今年花發時，燕子雙雙語。誰與卷珠簾，人在花間住。明年花發時，燕語人何處。且與寄書來，人往江南去。
生查子
作者：李石（宋）

荷花人面紅，月影波心見。扇子倒拈來，敲落紅香片。窗下翦燈花，今日眉深淺。留得鏡中看，蹙破春山遠。
搗練子
作者：李石（宋）

斟別酒，問東君。一年一度一回新。看百花，飄舞茵。斟別酒，問行人。莫將別淚裛羅巾。早歸來，依舊春。
搗練子
作者：李石（宋）

腰束素，鬢垂鴉。無情笑面醉猶遮。扇兒扇，瞥見些。雙鳳小，玉釵斜。芙蓉衫子藕花紗。戴一枝，薝蔔花。
長相思
作者：李石（宋）

花飛飛。絮飛飛。三月江南煙雨時。樓臺春樹迷。雙鶯兒。雙燕兒。橋北橋南相對啼。行人猶未歸。
長相思
作者：李石（宋）

紅藕絲。白藕絲。艾虎衫裁金縷衣。釵頭雙荔枝。鬢符兒。背符兒。鬼在心頭符怎知。相思十二時。
長相思
作者：李石（宋）

花深紅。花淺紅。桃杏淺深花不同。年年吹暖風。鶯語中。燕語中。喚起碧窗春睡濃。日高花影重。
烏夜啼
作者：李石（宋）

紅軟榴花臉暈，綠愁楊柳眉疏。日長院宇閒消遣，荔子賭樗蒲。瑩雪涼衣乍浴，裁冰素扇新書。繡香薰被梅煙潤，枕簟碧紗廚。
烏夜啼
作者：李石（宋）

鸞鏡愁添眉黛，羅裙瘦減腰肢。一回見了一回病，彈指誤佳期。醉裡懵騰淚洗，夢中著摸魂飛。一春多少閒風雨，亭院落花時。
烏夜啼
作者：李石（宋）

繡閣和煙飛絮，粉牆映日吹紅。花花柳柳成陰處，休恨五更風。絮點鋪排綠水，紅香收拾黃蜂。留春盡道能留得，長在酒杯中。
朝中措
作者：李石（宋）

飄飄仙袂縷黃金。相對弄清音。幾度教人誤聽，當窗綠暗紅深。一聲夢破，槐陰轉午，別院深沈。試問綠楊南陌，何如紫椹西林。
朝中措
作者：李石（宋）

綠楊庭院覺深沈。曾聽一鶯吟。今夜卻成容易，雙蓮步步搖金。歌聲暫駐，顰眉又去，無計重尋。應恨玉郎殢酒，教人守到更深。
朝中措
作者：李石（宋）

凌波庭院藕香殘。銀燭夜生寒。兩點眉尖新恨，別來誰畫遙山。南樓皓月，一般瘦影，兩處憑闌。莫似桃花溪畔，亂隨流水人間。
一翦梅
作者：李石（宋）

紅映闌干綠映階。閒悶閒愁，獨自徘徊。天涯訊息幾時歸，別後無書有夢來。後院棠梨昨夜開。雨急風忙次第催。羅衣消瘦卻春寒，莫管紅英，一任蒼苔。
一翦梅
作者：李石（宋）

百濯香殘恨未消。萬緒千絲，蓮藕芭蕉。臨岐猶自說前時，輕翦烏雲解翠翹。雨意重來風已飄。南陌行人折柳條。此間無計可留連，枕上今宵。馬上明朝。
醉落魄・一斛珠
作者：李石（宋）

天低日暮。清商一曲行人住。著人意態如飛絮。才泊春衫，卻被風吹去。朝期暮約渾無據。同心結盡千千縷。今宵魂夢知何處。翠竹芭蕉，又下黃昏雨。
臨江仙
作者：李石（宋）

煙柳疏疏人悄悄，畫樓風外吹笙。倚闌聞喚小紅聲。薰香臨欲睡，玉漏已三更。坐待不來來又去，一方明月中庭。粉牆東畔小橋橫。起來花影下，扇子撲飛螢。
臨江仙
作者：李石（宋）

八曲闌干垂手處，燭光花影疏疏。一尊共飲記當初。彩毫濃點，雙帶要人書。日暮不來朱戶隔，碧雲高掛蟾蜍。琴心密約總成虛。醉中言語，醒後憶人無。
臨江仙
作者：李石（宋）

有宅一區家四壁，年年花柳深村。父兄隨處宴雞豚。折腰歸去，何苦傍侯門。擬射九烏留白日，假饒立到黃昏。臥龍老矣及三分。不如把手，堂上宴芳尊。
臨江仙
作者：李石（宋）

九九之年逢降慶，生年生日同時。金花紫誥鬢銀絲。乞身香火地，日戲老萊衣。渾舍集成千歲會，子孫三世庭闈。共將春酒祝金卮。蟠桃三月暮，莫怪看花遲。
滿庭芳
作者：李石（宋）

江草抽心，江雲弄碧，江波依舊東流。別筵初散，行客上蘭舟。休唱陽關舊曲，青青柳、無限輕柔。應爭記，三年樂事，珠翠擁鰲頭。離愁。知幾許，花梢著雨，紅淚難收。看煙火吳天，萬里悠悠。一望珠宮絳闕，蓬萊路、應在皇州。仍回首，蜀山萬點，明月滿南樓。
木蘭花・玉樓春
作者：李石（宋）

轆轤軛軛門前井。不道隔窗人睡醒。柔弦無力玉琴寒，殘麝徹心金鴨冷。一鶯啼破簾櫳靜。紅日漸高槐轉影。起來情緒寄遊絲，飛絆翠翹風不定。
木蘭花・玉樓春
作者：李石（宋）

一春閒卻花時候。小閣幽窗長獨守。晴雲南浦夢還空，初月西樓眉也皺。馬嘶何日門前柳。脈脈盈盈相見後。心頭有事不難知，面上看誰真個瘦。
南鄉子
作者：李石（宋）

十月小春天。紅葉紅花半雨煙。點滴紅酥真耐冷，爭先。奪取梅魂鬥雪妍。坐待曉鶯遷。織女機頭蜀錦川。枝上綠毛么鳳子，飛仙。乞與雙雙作被眠。
南鄉子
作者：李石（宋）

裹帽拈吟須。我是蓬萊舊酒徒。除了茅君誰是伴，麻姑。洞裡仙漿不用沽。弱水渺江湖。醉裡笙歌醉裡扶。縱飲菊潭餐菊蕊，茱萸。醫得人間瘦也無。
西江月
作者：李石（宋）

一脈分溪淺綠，數枝約岸猗紅。小船橫系碧蘆叢。似我江湖春夢。曬網漁歸別浦，舉頭雁度晴空。短蓑獨宿月明中。醉笛一聲風弄。
八聲甘州
作者：李石（宋）

向吳天萬里、一葉歸舟。歲月盡悠悠。有清歌一曲，醉中自笑，酒醒還愁。幾度春鶯囀午，塞雁橫秋。漁笛蓑衣底，依舊勾收。多謝飛來雙鶴，□水邊林下，伴我遨遊。笑老萊晨昏，色笑為親留。有向來、素琴三尺，枕一編、周易在床頭。君知否，家山夢寐，渾勝瀛洲。
雨中花慢
作者：李石（宋）

瀲灩雲霞，空濛霧雨，長堤柳色如茵。問西湖何似，粉面初勻。盡道軟紅香土，東華風月俱新。舊遊如夢，塵緣未斷，幾度逢春。蓬萊閣上，風流二老，相攜把酒論文。最好是、四娘桃李，約近東鄰。別後使君須鬢，十分白了三分。是人笑道，醉中文字，更要紅裙。
醉蓬萊
作者：李石（宋）

望長江東去，逐客西來，幾逢秋杪。江草江花，約鬢絲俱老。朝士紅萸，佳人雪藕，別後忍孤歡笑。楚水樓臺，巫山宮殿，五湖煙渺。又是征帆，萬里行去，舊恨鱸魚，昔日鷗鳥。九日江南，上蓬萊仙島。三度劉郎，黃花醉裡，問我幾時來到。寄語西風，饒他老子，莫欺烏帽。
漁家傲
作者：李石（宋）

西去徵鴻東去水。幾重別恨千山裡。夢繞綠窗書半紙。何處是。桃花溪畔人千里。瘦玉倚香愁黛翠。勸人須要人先醉。問道明朝行也未。猶自記。燈前背立偷彈淚。
卜算子
作者：李石（宋）

密葉蠟蜂房，花下頻來往。不知辛苦為誰甜，山月梅花上。玉質紫金衣，香雪隨風蕩。人間喚作返魂梅，仍是蜂兒樣。
搗練子
作者：李石（宋）

心自小，玉釵頭。月娥飛下白蘋洲。水中仙，月下游。江漢佩，洞庭舟。香名薄倖寄青樓。問何如，打泊浮。
搗練子
作者：李石（宋）

紅粉裡，絳金裳。一卮仙酒豔晨妝。醉溫柔，別有鄉。清暑殿，藕風涼。雞頭擘破誤君王。泣梨花，春夢長。
謝池春
作者：李石（宋）

煙雨池塘，綠野乍添春漲。鳳樓高、珠簾捲上。金柔玉困，舞腰肢相向。似玉人、瘦時模樣。離亭別後，試問陽關誰唱。對青春、翻成悵望。重門靜院，度香風屏障。吐飛花、伴人來往。
出塞・謁金門
作者：李石（宋）

花樹樹。吹碎胭脂紅雨。將謂郎來推繡戶。暖風搖竹塢。睡起欄干凝佇。漠漠紅樓飛絮。劃踏襪兒垂手處。隔溪鶯對語。
望江南・憶江南
作者：康與之（宋）

重陽日，四面雨垂垂。戲馬臺前泥拍肚，龍山路上水平臍。淹浸倒東籬。茱萸胖，黃菊溼齏齏。落帽孟嘉尋箬笠，漉巾陶令買蓑衣。都道不如歸。
滿江紅
作者：康與之（宋）

嘆詩書萬卷、致君人，番沈陸。……且置請纓封萬戶，徑須賣劍酬黃犢。慟當年、寂寞賈長沙，傷時哭。
鷓鴣天
作者：康與之（宋）

解將天上千年豔，換得人間九日黃。
憶秦娥
作者：康與之（宋）

春寂寞。長安古道東風惡。東風惡。胭脂滿地，杏花零落。臂銷不奈黃金約。天寒猶怯春衫薄。春衫薄。不禁珠淚，為君彈卻。
洞仙歌令・洞仙歌
作者：康與之（宋）

若耶溪路。別岸花無數。欲斂嬌紅向人語。與綠荷、相倚恨，回首西風，波淼淼、三十六陂煙雨。新妝明照水，汀渚生香，不嫁東風被誰誤。遣踟躕、騷客意，千里綿綿，仙浪遠、何處凌波微步。想南浦、潮生畫橈歸，正月曉風清，斷腸凝佇。
西江月
作者：康與之（宋）

名與牡丹聯譜，南珍獨比江瑤。閩山入貢冠前朝。露葉風枝嫋嫋。香玉滿苞仙液，縐紅圓戚鮫綃。華清宮殿蜀山遙。一騎紅塵失笑。
曲遊春
作者：康與之（宋）

臉薄難藏淚，恨柳風，不與吹斷行色。……但掩袖轉面面啼紅，無言應得。……哭得渾無氣力。
舞楊花
作者：康與之（宋）

牡丹半坼初經雨，雕檻翠幕朝陽。嬌困倚動風，羞謝了群芳。洗煙凝露向清曉，步瑤臺、月底霓裳。輕笑淡拂宮黃。淺擬飛燕新妝。楊柳啼鴉晝永，正鞦韆庭館，風絮池塘。三十六宮，簪豔粉濃香。慈寧玉殿慶清賞，佔東君、誰比花王。良夜萬燭熒煌。影裡留住年光。
瑞鶴仙
作者：康與之（宋）

瑞煙浮禁苑。正絳闕春回，新正方半。冰輪桂華滿。溢花衢歌市，芙蓉開遍。龍樓兩觀。見銀燭、星球有爛。卷珠簾、盡日笙歌，盛集寶釵金釧。堪羨。綺羅叢裡，蘭麝香中，正宜遊玩。風柔夜暖。花影亂，笑聲喧。鬧蛾兒滿路，成團打塊，簇著冠兒斗轉。喜皇都、舊日風光，太平再見。
瑞鶴仙
作者：康與之（宋）

薄寒羅袖怯。教小玉添香，被翻宮襭。蘭缸半明滅。聽幾聲歸雁，一簾微月。情波恨葉。索新詞、猶自怨別。夢迴時、雪暖酥凝，掠鬢寶鴛釵折。悽切。紋窗描繡，舊譜尋棋，變成虛設。同心對結。重來是，甚時節。悵姑蘇臺上，征帆何許，隱隱遙山萬疊。袖紅綃、獨立無言，偷彈淚血。
漢宮春
作者：康與之（宋）

雲海沈沈，峭寒收建章。雪殘鳷鵲。華燈照夜，萬井禁城行樂。春隨鬢影，映參差、柳絲梅萼。丹禁杳，鰲峰對聳，三山上通寥廓。春衫繡羅香薄。步金蓮影下，三千綽約。冰輪桂滿，皓色冷浸樓閣。霓裳帝樂，奏昇平、天風吹落。留鳳輦、通宵宴賞，莫放漏聲閒卻。
喜遷鶯
作者：康與之（宋）

臘殘春早。正簾幕護寒，樓臺清曉。寶運當千，佳辰餘五，嵩嶽誕生元老。帝遣阜安宗社，人仰雍容廊廟。盡總道，是文章孔孟，勳庸周召。師表。方眷遇，魚水君臣，須信從來少。玉帶金魚，朱顏綠鬢，占斷世間榮耀。篆刻鼎彝將遍，整頓乾坤都了。願歲歲，見柳梢青淺，梅英紅小。
喜遷鶯
作者：康與之（宋）

秋寒初勁。看雲路雁來，碧天如鏡。湘浦煙深，衡陽沙遠，風外幾行斜陣。回首塞門何處，故國關河重省。漢使老，認上林欲下，徘徊清影。江南煙水暝。聲過小樓，燭暗金猊冷。送目鳴琴，裁詩挑錦，此恨此情無盡。夢想洞庭飛下，散入雲濤千頃。過盡也，奈社陵人遠，玉關無信。
醜奴兒令・採桑子
作者：康與之（宋）

馮夷剪碎澄溪練，飛下同雲。著地無痕。柳絮梅花處處春。山陰此夜明如晝，月滿前村。莫掩溪門。恐有扁舟乘興人。
醜奴兒令・採桑子
作者：康與之（宋）

紅樓紫陌青春路，柳色皇州。月淡煙柔。嫋嫋亭亭不自由。舊時扶上雕鞍處，此地重遊。總是新愁。柳自輕盈水自流。
訴衷情令
作者：康與之（宋）

鬱孤臺上立多時。煙晚暮雲低。山川城郭良是，回首昔人非。今古事，只堪悲。此心知。一尊芳酒，慷慨悲歌，月墮人歸。
訴衷情令
作者：康與之（宋）

阿房廢址漢荒丘。狐兔又群遊。豪華盡成春夢，留下古今愁。君莫上，古原頭。淚難收。夕陽西下，塞雁南飛，渭水東流。
菩薩蠻令・菩薩蠻
作者：康與之（宋）

秦時宮殿咸陽裡。千門萬戶連雲起。複道互西東。不禁三月風。漢唐乘王氣。萬歲千秋計。畢竟是荒丘。荊榛滿地愁。
菩薩蠻令・菩薩蠻
作者：康與之（宋）

龍蟠虎踞金陵郡。古來六代豪華盛。縹鳳不來遊。臺空江自流。下臨全楚地。包舉中原勢。可惜草連天。晴郊狐兔眠。
感皇恩
作者：康與之（宋）

一雨一番涼，江南秋興。門掩蒼苔鎖寒徑。紅塵不到，盡日鳥啼人靜。綠荷風已過，搖香柄。澹陰未解，園林清潤。一片花飛墮紅影。殘書讀盡，袖手高吟清詠。任從車馬客，勞方寸。
賣花聲
作者：康與之（宋）

蹙損遠山眉。幽怨誰知。羅衾滴盡淚胭脂。夜過春寒愁未起，門外鴉啼。惆悵阻佳期。人在天涯。東風頻動小桃枝。正是銷魂時候也，撩亂花飛。
賣花聲
作者：康與之（宋）

愁拈斷釵金。遠信沈沈。秦箏調怨不成音。郎馬不知何處也，樓外春深。好夢已難尋。夜夜餘衾。目窮千里正傷心。記得當初郎去路，綠樹陰陰。
江城子
作者：康與之（宋）

南溪二月雨初晴。四郊明。暖風輕。一雨一風，鋪地落紅英。枝上流鶯啼勸我，春欲去，且留春。登臨行樂慰閒情。過長亭。暮潮平。四面青蕪，中是越王城。信馬行吟歸路晚，山簇簇，柳陰陰。
風入松
作者：康與之（宋）

一宵風雨送春歸。綠暗紅稀。畫樓整日無人到，與誰同拈花枝。門外薔薇開也，枝頭梅子酸時。玉人應是數歸期。翠斂愁眉。塞鴻不到雙魚遠，嘆樓前、流水難西。新恨欲題紅葉，東風滿院花飛。
風入松
作者：康與之（宋）

碧苔滿地襯殘紅。綠樹陰濃。曉鶯啼破眉心事，舊愁新恨重重。翠黛不忺重掃，佳時每恨難同。花開花謝任東風。此恨無窮。夢魂擬逐楊花去，殢人休下簾櫳。要見只憑清夢，幾時真個相逢。
謁金門
作者：康與之（宋）

春又晚。風勁落紅如剪。睡起繡床飛絮滿。日長門半掩。不管離腸欲斷。聽盡梁間雙燕。試上小樓還不見。樓前芳草遠。
長相思
作者：康與之（宋）

南高峰。北高峰。一片湖光煙靄中。春來愁殺儂。郎意濃。妾意濃。油壁車輕郎馬驄。相逢九里松。
應天長
作者：康與之（宋）

管絃繡陌，燈火畫橋，塵香舊時歸路。腸斷蕭娘，舊日風簾映朱戶。鶯能舞，花解語。念後約、頓成輕負。緩雕佩、獨自歸來，憑欄情緒。楚岫在何處。香夢悠悠，花月更誰主。惆悵後期，空有鱗鴻寄紈素。枕前淚，窗外雨。翠幕冷、夜涼虛度。未應信、此度相思，寸腸千縷。
玉樓春令・玉樓春
作者：康與之（宋）

青箋後約無憑據。誤我碧桃花下語。誰將訊息問劉郎，悵望玉溪溪上路。春來無限傷情緒。擬欲題紅都寄與。東風吹落一庭花，手把新愁無寫處。
風入松
作者：康與之（宋）

畫橋流水欲平闌。雨後青山。去年芳草今年恨，恨香車、不逐雕鞍。紅杏牆頭院落，綠楊樓外鞦韆。謝娘別後憶前歡。淚滴春衫。柔荑共折香紅處，勸東風、且與流連。早是相思瘦損，梅花謝了春寒。
憶少年令・憶少年
作者：康與之（宋）

雙龍燭影，千門夜色，三五宴瑤臺。舞蝶隨香，飛蟬撲鬢，人自蕊宮來。太平簫鼓宸居曉，清漏玉壺催。步輦歸時，綺羅生潤，花上月徘徊。
風流子
作者：康與之（宋）

結客少年場。繁華夢，當日賞風光。紅燈九街，買移花市，畫樓十里，特地梅妝。醉魂蕩，龍跳撝萬字，鯨飲吸三江。嬌隨鈿車，玉驄南陌，喜搖雙槳，紅袖橫塘。天涯歸期阻，衡陽雁不到，路隔三湘。難見謝娘詩好，蘇小歌長。漫自惜鸞膠，朱弦何在，暗藏羅結，紅綬消香。歌罷淚沾宮錦，襟袖淋浪。
瑞鶴仙令・臨江仙
作者：康與之（宋）

櫻桃落盡春歸去，蝶翻金粉雙飛。子規啼恨小樓西。曲屏珠箔晚，惆悵卷金泥。門巷寂寥人去後，望殘菸草低迷。閒尋舊曲玉笙悲。關山千里恨，雲漢月重規。
杏花天
作者：康與之（宋）

帝城柳色藏春絮。嫩綠滿、遊人歸路。殘紅剩蕊留春住。無奈霏微細雨。南陌上、玉佩鈿車，悵紫陌、青門日暮。黃昏院落人歸去。猶有流鶯對語。
卜算子
作者：康與之（宋）

潮生浦口雲，潮落津頭樹。潮本無心落又生，人自來還去。今古短長亭，送往迎來處。老盡東西南北人，亭下潮如故。
金菊對芙蓉
作者：康與之（宋）

梧葉飄黃，萬山空翠，斷霞流水爭輝。正金風西起，海燕東歸。憑欄不見南來雁，望故人、訊息遲遲。木樨開後，不應誤我，好景良時。只念獨守孤幃。把枕前囑付，一旦分飛。上秦樓遊賞，酒殢花迷。誰知別後相思苦，悄為伊、瘦損香肌。花前月下，黃昏院落，珠淚偷垂。
滿江紅
作者：康與之（宋）

惱殺行人，東風裡、為誰啼血。正青春未老，流鶯方歇。蝴蝶枕前顛倒夢，杏花枝上朦朧月。問天涯、何事苦關情，思離別。聲一喚，腸千結。閩嶺外，江南陌。正是堤楊柳，翠條堪折。鎮日叮嚀千百遍，只將一句頻頻說。道不如歸去不如歸，傷情切。
失調名
作者：康與之（宋）

玉樓人靜。高卷疏簾情迥。
滿庭芳
作者：康與之（宋）

霜幕風簾，閒齋小戶，素蟾初上雕籠。玉杯醽醁，還與可人同。古鼎沈煙篆細，玉筍破、橙橘香濃。梳妝懶，脂輕粉薄，約略淡眉峰。清新，歌幾許，低隨慢唱，語笑相供。道文書針線，今夜休攻。莫厭蘭膏更繼，明朝又、粉冗匆匆。酩酊也，冠兒未卸，先把被兒烘。
減字木蘭花
作者：康與之（宋）

楊花飄盡。雲壓綠陰風乍定。簾幕閒垂。弄語千般燕子飛。小樓深靜。睡起殘妝猶未整。夢不成歸。淚滴斑斑金縷衣。
採桑子
作者：康與之（宋）

晚來一霎風兼雨，洗盡炎光。理罷笙篁。卻對菱花淡淡妝。絳綃縷薄冰肌瑩，雪膩酥香。笑語檀郎。今夜紗廚枕簟涼。
荷葉鋪水面
作者：康與之（宋）

春光豔冶，遊人踏綠苔。千紅萬紫競香開。暖風拂鼻籟，驀地暗香透滿懷。荼縻似錦裁。嬌紅間綠白，只怕迅速春回。誤落在塵埃。折向鬢雲間、金鳳釵。
菩薩蠻
作者：康與之（宋）

弱柳小腰身。雙雙蛾翠顰。
水龍吟
作者：曾覿（宋）

楚天千里無雲，露華洗出秋容淨。銀蟾臺榭，玉壺天地，參差桂影。鴛瓦寒生，畫簷光射，碧梧金井。聽韶華半夜，江梅三弄，風嫋嫋、良宵永。攜手西園宴罷，下瑤臺、醉魂初醒。吹簫仙子，驂鸞歸路，一襟清興。鳷鵲樓高，建章門迥，星河耿耿。看滄江潮上，丹楓落葉，浸關山冷。
念奴嬌
作者：曾覿（宋）

霽天湛碧，正新涼風露，冰壺清徹。河漢無聲□□□，湧出銀蟾孤絕。巖桂香飄，井梧影轉，冷浸宮袍潔。西廂往事，一簾幽夢悽切。腸斷楚峽雲歸，尊前無緒，只有愁如發。此夕姮娥應也恨，冷落瓊樓金闕。禁漏迢迢，邊鴻杳杳，密意憑誰說。闌干星漢，落梅三弄初闋。
念奴嬌
作者：曾覿（宋）

群花漸老，向曉來微雨，芳心初拆。拂掠嬌紅香旖旎，渾欲不勝春色。淡月梨花，新晴繁杏，裝點成標格。風光都在，半開深院人寂。剛要買斷東風，嫋欒枝低映，舞茵歌席。記得當時曾共賞，玉人纖手輕摘。醉裡妖饒，醒時風韻，比並堪端的。誰知憔悴，對花空恁思憶。
念奴嬌
作者：曾覿（宋）

人生行樂，算一春歡賞，都來幾日。綠暗紅稀春已去，贏得星星頭白。醉裡狂歌，花前起舞，拚罰金盃百。淋漓宮錦，忍辜妖豔姿色。須信殿得韶光，只愁花謝，又作經年別。嫩紫嬌紅還解語，應為主人留客。月落烏啼，酒闌燭暗，離緒傷吳越。竹西歌吹，不堪老去重憶。
念奴嬌
作者：曾覿（宋）

媚容素態，比群花、贏了風流顏色。暱枕低幃銷受得，□□輕憐深惜。怎望如今，瓶沈簪折，驀地成疏隔。□□夕雨，甚時重見蹤跡。門外暫泊蘭舟，一行霜樹，□一重山碧。淚眼相看爭忍望，天際孤村寒驛。卞水無情，催人東去，去也添愁寂。鱗鴻方便，為人傳個訊息。
瑞鶴仙
作者：曾覿（宋）

陡寒生翠幕。凍雲垂，繽紛飛雪初落。縈風度池閣。嫋餘妍，時趁舞腰纖弱。江天漠漠。認殘梅、吹散畫角。正貂裘乍怯，黃昏院宇，入簷飄泊。依約。銀河迢遞，種玉群仙，共驂鸞鶴。東君未覺。先春綻，萬花萼。向尊前、已喜豐年呈瑞，人間何事最樂。擁笙歌、繡閣低帷，縱歡細酌。
傾杯樂
作者：曾覿（宋）

錦帳寒添，畫簷雀噪，凍雲布野。望空際、瑤峰微吐，瓊花初綻，江山如畫。裁冰剪水裝鴛瓦。杳旗亭路，依稀管絃臺榭。倚小樓佳興，一行珠簾不下。隨縷板、歌聲閒暇。傍翠袖雲鬟、憐豔冶。似佯醉、不奈嬌羞，濃歡旋學風雅。相暝色、雙鸞舞罷。紅獸暖、春生金斝。但殢飲，香霧卷、壺天不夜。
木蘭花慢
作者：曾覿（宋）

正枝頭荔子，晚紅皺、嫋薰風。對碧瓦迷雲，青山似浪，返照浮空。高臺稱吟眺處，□繁華、清勝兩無窮。簾卷榕陰暮合，萬家香靄溟濛。年光冉冉逐飛鴻。嘆雨跡雲蹤。漸暑退蘭房，涼生象簟，知與誰同。臨鸞晚妝初罷，怨清宵、好夢不相逢。看即天涯秋也，恨隨一葉梧桐。
水調歌頭
作者：曾覿（宋）

溪山多勝事，詩酒辨清遊。主人為我，增茸臺榭足凝眸。彷彿玉壺天地，隱見瀛洲風月，千首傲王侯。誰與共登眺，公子氣橫秋。記當年，曾共醉，庾公樓。一杯此際，重話前事逐東流。多謝兼金清唱，更擬重陽佳節，挼菊任扶頭。但願身長健，浮世拚悠悠。
水調歌頭
作者：曾覿（宋）

圖畫上鱗閣，莫使鬢先秋。壯年豪氣，無奈黯黯陣雲浮。常記青油幕下，一矢聊城飛去，談笑靜邊頭。勳業出無意，非為快恩讎。卷龍韜，隨鳳詔，與時謀。朱幡皂蓋南下，聊試海山州。邂逅故人相見，俯仰浮生今古，螻蟻共王侯。萬事偶然耳，風月恣嬉遊。
水調歌頭
作者：曾覿（宋）

長樂富山水，杖屢足追遊。故人千里，西望雙劍黯回眸。多謝扁舟乘興，慰我天涯羈思，何必羨封侯。暮雨疏簾卷，爽氣颯如秋。送徵鴻，浮大白，倚危樓。參橫月落，耿耿河漢近人流。堪嘆人生離合，後日徵鞍西去，別語卻從頭。老矣江邊路，清興漫悠悠。
醉蓬萊
作者：曾覿（宋）

向逍遙物外，造化工夫，做成幽致。杳靄壺天，映滿空蒼翠。聳秀峰巒，媚春花木，對玉階金砌。方丈瀛洲，非煙非霧，恍移平地。況值良辰，宴遊時候，日永風和，暮春天氣。金母龜臺，傍碧桃陰裡。地久天長，父堯子舜，燦綺羅佳會。一部仙韶，九重鸞仗，年年同醉。
滿庭芳
作者：曾覿（宋）

冶態輕盈，香風搖盪，畫欄淑景初長。彩霞深處，明豔奪昭陽。試問沈香舊事，應勸我、莫負韶光。多情是，低徊顧影，雲幕淡微涼。人間，春更好，一枝斜插，猶記疏狂。到如今潘鬢，暗點吳霜。樂事直須年少，何妨拚、一飲千觴。醺醺醉，壺天向晚，春思正悠揚。
燕山亭
作者：曾覿（宋）

河漢風情，庭戶夜涼，皓月澄秋時候。冰鑑乍開，跨海飛來，光掩滿天星斗。四卷珠簾，漸移影、寶階鴛甃。還又。看歲歲嬋娟，向人依舊。朱邸高宴簪纓，正歌吹瑤臺，舞翻宮袖。銀管競酬，棣萼相輝，風流古來誰有。玉笛橫空，更聽徹、裳霓三奏。難偶。拚醉倒、參橫曉漏。
燕山亭
作者：曾覿（宋）

玉立明光，才業冠倫，漢歷方承休運。江左奏功，塞壘宣威，紫綬幾垂金印。歲晚歸來，望丹極、新清氛祲。忠憤。著撓節朋儔，便成嘉遁。千載雲海茫茫，記舉目新亭，壯懷難盡。蝴蝶夢驚，化鶴飛還，榮華等閒一瞬。七十尊前，算疇昔、都無可恨。休問。長佔取、朱顏綠鬢。
沁園春
作者：曾覿（宋）

更漏迢迢，乍寒天氣，畫燭對床。正井梧飄砌，邊鴻度月，故人何處，水遠山長。老去功名，年來情緒，寬盡寒衣銷舊香。除非是，仗蠻箋象管，時伴吟窗。詞章。莫話行藏。且喜見捷書來帝鄉。看銳師雲合，妖氛電掃，隨堤宮柳，依舊成行。夢繞他年，青門紫陌，對酒花前歌正當。空成恨，奈潘郎兩鬢，新點吳霜。
喜遷鶯
作者：曾覿（宋）

七閩形勝。鎮南紀會府，山川交映。簫鼓喧天，綺羅盈市，不負四時風景。共喜太平無事，豈料潢池不逞。殄群醜，看一鼓雷奔，滄溟波靜。指縱詩書帥，曾到鳳池，密勿陪幾政。暫掩籌幃，催分戰艦，總出智謀先定。想見捷書初上，盡道臣賢主聖。正圖舊，聽重宣丹詔，歸調金鼎。
金人捧露盤
作者：曾覿（宋）

記神京、繁華地，舊遊蹤。正御溝、春水溶溶。平康巷陌，繡鞍金勒躍青驄。解衣沽酒醉弦管，柳綠花紅。到如今、餘霜鬢，嗟前事、夢魂中。但寒煙、滿目飛蓬。雕欄玉砌，空鎖三十六離宮。塞笳驚起暮天雁，寂寞東風。
傳言玉女
作者：曾覿（宋）

鳳闕龍樓，清夜月華初照。萬點星球，護花梢寒峭。華胥夢裡，老去歡情終少。花愁醉悶，總消除了。紫陌嬉遊，不似少年懷抱。珠簾十里，聽笙簫聲香。幽期密約，暗想淺顰輕笑。良時莫負，玉山頻倒。
好事近
作者：曾覿（宋）

搖揚杏花風，遲日淡陰雙闕。絲管緩隨檀板，看舞腰迴雪。龍舟閒艤畫橋邊，須趁好花折。頻勸御杯宜滿，正清歌初闋。
好事近
作者：曾覿（宋）

一夢別長安，山路雨斜風細。行到子陵灘畔，謝主人深意。多情低唱下樑塵，拚十分沈醉。去也為伊消瘦，悄不禁思憶。
好事近
作者：曾覿（宋）

霽雪好風光，恰是相逢時節。酒量不禁頻勸，便醉倒人側。嚴城更漏夜厭厭，應有斷腸客。莫問落梅三弄，喜一枝曾折。
柳梢青
作者：曾覿（宋）

梅粉輕勻。和風布暖，香徑無塵。鳳閣凌虛，龍池澄碧，芳意鱗鱗。清時酒聖花神。對內苑、風光又新。一部仙韶，九重鸞仗，天上長春。
柳梢青
作者：曾覿（宋）

花柳爭春。湖山竟秀，恰近清明。綺席從容，蘭舟搖曳，穩泛波平。君恩許宴簪纓。密座促、仍多故情。一部清音，兩行紅粉，醉入嚴城。
柳梢青
作者：曾覿（宋）

品雅風流，端端正正，堪人憐惜。因甚新來，眉兒不展，愁情如織。倡條冶葉無情，猶為他、千思萬憶。據恁當初，真心實意，如何虧得。
春光好
作者：曾覿（宋）

胭脂膩，粉光輕。正新晴。枝上鬧紅無處著，近清明。仙娥進酒多情。向花下、相鬧盈盈。不惜十分傾玉斝，惜凋零。
春光好
作者：曾覿（宋）

心下事，不思量。自難忘。花底夢迴春漠漠，恨偏長。閒日多少韶光。雕闌靜、芳草池塘。風急落紅留不住，又斜陽。
春光好
作者：曾覿（宋）

槐陰密，蔗漿寒。荔枝丹。珍重主人憐客意，薦雕盤。多情翠袖憑欄。晚妝罷、誰與共歡。簾卷玉鉤風細細，斂眉山。
減字木蘭花
作者：曾覿（宋）

一聲杜宇。滿地落紅愁不語。國色春嬌。不逐風前柳絮飄。珠簾休卷。愛惜龍香藏粉豔。勝友俱來。同醉君恩倒玉杯。
點絳唇
作者：曾覿（宋）

璧月香風，萬家簾幕煙如晝。鬧蛾雪柳。人似梅花瘦。行樂清時，莫惜笙歌奏。更闌後。滿斟金斗。且醉厭厭酒。
點絳唇
作者：曾覿（宋）

細雨斜風，上元燈火還空過。下簾孤坐。老去知因果。風月詞情，冷落教誰和。今忘我。靜中看破。萬事空花墮。
浣溪沙
作者：曾覿（宋）

豔杏紅芳透粉肌。沈香亭宴太真妃。新晴庭館燕來遲。試抹麼弦妝半掩，滿斟綠醑袖交飛。九重天上捧金卮。
浣溪沙
作者：曾覿（宋）

元是昭陽宮裡人。驚鴻宛轉掌中身。只疑飛過洞庭雲。按徹涼州蓮步緊，好花風嫋一枝新。畫堂香暖不勝春。
浣溪沙
作者：曾覿（宋）

綺陌尋芳惜少年。長楸走馬著金鞭。玉樓春醉杏花前。憔悴如今誰作伴，別離還近養花天。碧雲凝處憶嬋娟。
浣溪沙
作者：曾覿（宋）

一扇薰風入座涼。輕雲微雨弄晴光。綠團梅子未成黃。漸近日長愁悶處，更堪羈旅送歸艎。亂山重疊水茫茫。
釵頭鳳・擷坊詞
作者：曾覿（宋）

華燈鬧。銀蟾照。萬家羅幕香風透。金尊側。花顏色。醉里人人，向人情極。惜惜惜。春寒峭。腰肢小。鬢雲斜嚲蛾兒嫋。清宵寂。香閨隔。好夢難尋，雨蹤雲跡。憶憶憶。
訴衷情
作者：曾覿（宋）

建章宮殿晚生寒。飛雪點朱闌。舞腰緩隨檀板，輕絮殢春閒。愁思亂，酒腸慳。漏將殘。玉人今夜，滴粉搓酥，應斂眉山。
訴衷情
作者：曾覿（宋）

半鉤珠箔小揚州。春色在重樓。曾醉玳筵歌舞，楚夢苦難留。情脈脈，恨悠悠。幾時休。大都人世，會少離多，總是閒愁。
訴衷情
作者：曾覿（宋）

晚妝初試蕊珠宮。隨步異香濃。檀槽緩垂鸞帶，纖指拈春蔥。鶯語巧，上林中。正嬌慵。暫教花下，簾影微開，多謝東風。
訴衷情
作者：曾覿（宋）

蘭亭曲水擅風流。移宴向清秋。黃花未應憔悴，盞面尚堪浮。圍豔質，發歌喉。細相酬。明年此會，主人還是，在鳳池頭。
踏莎行
作者：曾覿（宋）

翠幄成陰，誰家簾幕。綺羅香擁處、觥籌錯。清和將近，□春寒更薄。高歌看簌簌、梁塵落。好景良辰，人生行樂。金盃無奈是、苦相虐。殘紅飛盡，嫋垂楊輕弱。來歲斷不負、鶯花約。
眼兒媚
作者：曾覿（宋）

花近清明晚風寒。錦幄獸香殘。醺醺醉裡，匆匆相見，重聽哀彈。春情入指鶯聲碎，危柱不勝弦。十分得意，一場輕夢，淡月闌干。
眼兒媚
作者：曾覿（宋）

重勸離觴淚相看。寂寞上徵鞍。臨行欲話，風流心事，萬緒千端。春光漫漫人千里，歸夢繞長安。不堪向晚，孤城吹角，回首關山。
蝶戀花
作者：曾覿（宋）

翠箔垂雲香噴霧。年少疏狂，載酒尋芳路。多少惜花春意緒。勸人金盞歌金縷。桃李飄零風景暮。只有閒愁，不逐流年去。舊事而今誰共語。畫樓空指行雲處。
蝶戀花
作者：曾覿（宋）

御柳風柔春正暖。紫殿朱樓，赫奕祥光遠。十二玉龍迎鳳輦。香騰錦繡聞弦管。扇卻雙鸞開寶宴。綠繞紅圍，宣勸金卮滿。萬歲千秋流寵眷。此身欲備昭陽燕。
隔浦蓮・隔浦蓮近拍
作者：曾覿（宋）

涼秋湖上過雨。作意回商素。暗綠翻輕蓋，蕭然姑射儔侶。妝臉宜淡佇。紅衣妒。步襪凌波去。異香度。天教占斷，風汀月浦煙渚。纖塵不到，夢繞玉壺清處。多少芳心待怨訴。無語。飛來一片鷗鷺。
浪淘沙
作者：曾覿（宋）

一線海門來。雪噴雲開。崑山移玉下瑤臺。卷地西風吹不斷，直到蓬萊。羯鼓譟春雷。鼉舞蛟回。歌樓鼓吹夕陽催。今古清愁流不盡，都一樽罍。
驀山溪
作者：曾覿（宋）

催花小雨，輕把香塵灑。簾卷水亭風，梅影轉、夕陽初下。靚妝窺鑑，鴛甃湛清漪，浮暗麝，剪芳瓊，消得連城價。玉樓十二，寒怯銖衣掛。曾是綠華仙，眷餘情、新詞如畫。花隨人聖，須信世無雙，騰鳳吹，駐鑾輿，堪與瑤池亞。
驀山溪
作者：曾覿（宋）

凋紅減翠，正是清秋杪。深院嫋香風，看梨花、一枝開早。瓏璁映面，依約認嬌顰，天淡淡，月溶溶，春意知多少。清明池館，芳信年年好。更向五侯家，把江梅、風光佔了。休教寂寞，辜負向人心，檀板響，寶杯傾，潘鬢從他老。
感皇恩
作者：曾覿（宋）

依舊惜春心，花枝常好。只恐尊前被花笑。少年青鬢，耐得幾番重到。舊歡重記省，如天杳。綺陌青門，斜陽芳草。今古銷沈送人老。帝城春事，又是等閒來了。亂紅隨過雨，鶯聲悄。
阮郎歸
作者：曾覿（宋）

柳陰庭館佔風光。呢喃清晝長。碧波新漲小池塘。雙雙蹴水忙。萍散漫，絮飄揚。輕盈體態狂。為憐流去落紅香。銜將歸畫梁。
鷓鴣天
作者：曾覿（宋）

龍馭親迎玉輦來。江梅枝上雪培堆。東風上苑春光到，更放金蓮匝地開。騰鳳吹，進瑤杯。兩宮交勸正歡諧。父慈子孝從今數，準擬開筵一萬回。
鷓鴣天
作者：曾覿（宋）

桃李飄零春已深。可憐輕負惜花心。尊前賴有紅千疊，窗外休驚綠滿林。燈灼灼，醉沈沈。笙歌叢裡酒頻斟。留歡且莫匆匆去，悵望春歸何處尋。
鷓鴣天
作者：曾覿（宋）

每上春泥向曉乾。花間幽鳥舞姍姍。年華不管人將老，門外東風依舊寒。投簪易，息機難。鹿門歸路不曾關。羨君早覺無生法，識破南柯一夢間。
鷓鴣天
作者：曾覿（宋）

故鄉寒食醉酡顏。鞦韆彩索眩斕斑。如今頭上灰三鬥，贏得疏慵到處閒。鍾已動，漏將殘。浮生猶恨別離難。鑊湯轉作清涼地，只在人心那樣看。
定風波
作者：曾覿（宋）

捍撥金泥雅制新。紫檀槽映小腰身。婭奼雛鶯相對語。欣睹。上林花底暖生春。颯颯胡沙飛指下。休訝。一般奇絕稱精神。向道曲終多少意。須記。昭陽殿裡舊承恩。
定風波
作者：曾覿（宋）

上苑穠芳初雨晴。香風嫋嫋泛軒楹。猶記洛陽開小宴。嬌面。粉光依約認傾城。流落江南重此會。相對。金蕉蘸甲十分傾。怕見人間春更好。向道。如今老去尚多情。
定風波
作者：曾覿（宋）

極目秋光夕照開。潮頭初自海門來。杳杳江天橫一線。如練。疾驅千騎鼓聲催。傑檻翠飛爭徙倚。一行新雁去仍回。翠袖半空歌笑迥。低映。十分沈醉勸金盃。
定風波
作者：曾覿（宋）

天語丁寧對未央。少攄素志向荊襄。烜赫家聲今不墜。英偉。風姿颯爽紫髯郎。別酒一杯君莫阻。燭前粉豔儼成行。領略大堤花好處。無緒。也應回首水雲鄉。
南鄉子
作者：曾覿（宋）

霜月晚雲收。蕭瑟西風滿院秋。雅會難期嗟易散，遲留。把酒聽歌且勸酬。萬事拚悠悠。只有情親意未休。後夜扁舟煙浪裡，回頭。葉葉丹楓總是愁。
憶秦娥
作者：曾覿（宋）

晴空碧。吳山染就丹青色。丹青色。西風搖落，可堪悽惻。世情冷暖君應識。鬢邊各自侵尋白。侵尋白。江南江北，幾時歸得。
憶秦娥
作者：曾覿（宋）

西風節。碧雲卷盡秋宵月。秋宵月。關河千里，照人離別。尊前俱是天涯客。那堪三載遙相憶。遙相憶。年光依舊，漸成華髮。
憶秦娥
作者：曾覿（宋）

暮雲蹙。小亭帶雪斟醽醁。斟醽醁。一聲羌管，落梅蔌蔌。舞衣旋趁霓裳曲。倚闌相對人如玉。人如玉。錦屏羅幌，看成不足。
憶秦娥
作者：曾覿（宋）

正飛雪。園林一樣梨花白。梨花白。畫堂簾卷，暖生春色。嵇康轉軸聲幽噎。新來多病嬌無力。嬌無力。淺紅轉黛，自然標格。
憶秦娥
作者：曾覿（宋）

風蕭瑟。邯鄲古道傷行客。傷行客。繁華一瞬，不堪思憶。叢臺歌舞無訊息。金尊玉管空塵跡。空塵跡。連天草樹，暮雲凝碧。
鵲橋仙
作者：曾覿（宋）

菊花小摘，西風斜照，簾影輕籠暝色。玉尊側倒莫辭空，□滿座、賓朋弁側。鄉邦萬里，北來年少，幾個如今在得。扶頭一任且留連，嘆人世、光陰半百。
清平樂
作者：曾覿（宋）

松姿不老。獨立蓬萊杪。風捲流蘇香霧曉。又是江梅開了。丹青早畫麒麟。貂蟬自屬王門。聞道碧桃花綻，一枝枝祝千春。
長相思
作者：曾覿（宋）

清夜長。泛玉觴。照座江梅花正芳。風傳細細香。圍豔妝。留醉鄉。一曲清歌聲繞梁。尊前人斷腸。
虞美人
作者：曾覿（宋）

芙蓉池畔都開遍。又是西風晚。霽天碧淨暝雲收。漸看一輪冰魄、冷懸秋。閩山層疊迷歸路。把酒寬愁緒。舊歡新恨幾淒涼。暗想瀛洲何處、夢悠揚。
採桑子
作者：曾覿（宋）

清明池館晴還雨，綠漲溶溶。花裡遊蜂。宿粉棲香錦繡中。玉簫聲斷人何處，依舊春風。萬點愁紅。亂逐煙波總向東。
朝中措
作者：曾覿（宋）

畫堂簾卷獸香濃。花上雪玲瓏。平地十州三島，蟠桃已試春紅。清朝舊德，仙姿難老，主眷方隆。爛醉笙歌叢裡，年年先佔春風。
朝中措
作者：曾覿（宋）

畫堂欄檻佔韶光。端不負年芳。依倚東風向曉，數行濃淡仙妝。停杯醉折，多情多恨，冶豔真香。只恐去為雲雨，夢魂時惱襄王。
朝中措
作者：曾覿（宋）

金沙架上日璁瓏。濃綠襯輕紅。花下兩行紅袖，直疑春在壺中。如今尚覺，惜花愛酒，依舊情濃。無限少年心緒，從教醉倒東風。
朝中措
作者：曾覿（宋）

休論社燕與秋鴻。時節太匆匆。海上一番微雨，朱門濃綠陰中。主人情厚，金盃滿泛，且共從容。莫問鶯花俱老，今朝猶是春風。
朝中措
作者：曾覿（宋）

西湖南北舊遊空。誰料一尊同。回首四年間事，渾如飛絮濛濛。林花謝了，明年春到，依舊芳容。惟有朱顏綠鬢，暗隨流水常東。
朝中措
作者：曾覿（宋）

雙溪樓上憑欄時。瀲灩泛金卮。醉到鬧花深處，歌聲遏住雲飛。風流太守，鸞臺家世，玉鑑丰姿。行奉紫泥褒詔，要看擊浪天池。
朝中措
作者：曾覿（宋）

雕車南陌碾香塵。一夢尚如新。回首舊遊何在，柳煙花霧迷春。如今霜鬢，愁停短棹，懶傍清尊。二十四橋風月，尋思只有消魂。
朝中措
作者：曾覿（宋）

功名雖未壓英遊。一種舊風流。人世百年須到，如今七十春秋。當時帷幄，貂璫貴重，譽藹朋儔。贏得尊前沈醉，浮華付去悠悠。
南柯子・南歌子
作者：曾覿（宋）

璧月窺紅粉，金蓮映彩山。東風絲管滿長安。移下十洲三島、在人間。兩兩人初散，厭厭夜向闌。倦妝殘醉怯春寒。手拈玉梅無緒、倚闌干。
南柯子・南歌子
作者：曾覿（宋）

粉黛娉婷豔，芝蘭笑語香。延平春色鬥芬芳。不管清宵更漏、聽霓裳。燭暗人方醉，杯傳意更長。可堪羈客九迴腸。蕭瑟一簷風雨、過橫塘。
南柯子・南歌子
作者：曾覿（宋）

綠陰侵簷淨，紅榴照眼明。主人開宴出傾城。正是雨餘天氣、暑風清。別酒殷勤竟，危弦要妙聲。年年相見豈無情。後日暮雲回首、奈乘行。
南柯子・南歌子
作者：曾覿（宋）

共稟陰陽數，誰知造化工。安閒百計總輸公。掩映芙蓉花徑、郡城東。風月三秋興，尊罍一笑同。新詞佳麗見情通。更喚雪兒、低唱慰衰容。
玉樓春
作者：曾覿（宋）

江天暝色傷心目。凍鵲爭投林下竹。四垂雲幕一襟寒，片片飛花輕鏤玉。美人試按新翻曲。點破舞裙春草綠。融尊側倒也思量，清坐有人寒起粟。
江神子・江城子
作者：曾覿（宋）

故人情分轉綢繆。小窗幽。話離愁。海闊天遙，鴻雁兩悠悠。今日相逢誰較健，應怪我、鬢先秋。功名淅米在刀頭。壯心休。弊貂裘。何事留歡，不竟漾扁舟。桃李春風將近也，如後會、醉青樓。
踏莎行
作者：曾覿（宋）

鳳翼雙雙，金泥細細。四弦斜抱攏纖指。紫檀香暖轉春雷，嘈嘈切切聲相繼。弱柳腰肢，輕雲情思。曲中多少風流事。紅牙拍碎少年心，可憐辜負尊前意。
生查子
作者：曾覿（宋）

溫柔鄉內人，翠微閣中女。顏笑洛陽花，肌瑩荊山玉。東君深有情，解與花為主。移傍楚峰居，容易為雲雨。
青玉案
作者：曾覿（宋）

蒲葵佳節初經雨。正欄檻、薰風度。滿泛香蒲斟醁醑。故人情厚，豔歌嬌舞。總是留賓處。榴花照眼江天暮。醉裡春情蕩輕絮。豈止捲簾通一顧。今宵酒醒，一襟風露。夢指高唐去。
青玉案
作者：曾覿（宋）

乘鸞影裡冰輪度。秋空淨、南樓暮。嫋嫋天風吹玉兔。今宵只在，舊時圓處。往事難重數。天涯幾見新霜露。怎得朱顏舊如故。對酒臨風慵作賦。藍橋煙浪，故人千里，夢也無由做。
菩薩蠻
作者：曾覿（宋）

杏花寒食佳期近。一簾煙雨琴書潤。砌下水潺潺。玉笙吹暮寒。陽臺雲易散。往事尋思懶。花底醉相扶。當時人在無。
菩薩蠻
作者：曾覿（宋）

雲煙漠漠秋容老。茅簷映水人家好。林葉未凋疏。遠山橫有無。平生耕釣事。若個安身事。勸君早歸來。碧香新甕開。
西江月
作者：曾覿（宋）

煥爛蓮燈高下，參差梅影橫斜。憑欄一目盡天涯。雪月交輝清夜。莫惜柔荑勸酒，從教醉臉紅霞。爛銀宮闕對仙家。一段風光如畫。
西江月
作者：曾覿（宋）

桂苑旋生涼思，銀河左界秋高。纖塵不動湛清霄。皓月照人偏好。詩為情多卻減，酒因愁裡難銷。一聲羌管夢魂勞。可惜風光虛老。
西江月
作者：曾覿（宋）

醉伴三千珠履，如登十二瓊樓。壺天澄爽露華秋。灩灩金波釃酒。羅扇不隨恩在，佳時須要人酬。麒麟閣畫為誰留。只見浮生白首。
繡帶兒・好女兒
作者：曾覿（宋）

瀟灑隴頭春。取次一枝新。還是東風來也，猶作未歸人。微月淡煙村。謾佇立、惆悵黃昏。暮寒香細，疏英幾點，盡奈銷魂。
卜算子
作者：曾覿（宋）

數盡萬般花，不比梅花韻。雪壓風欺恁地寒，劃地清噴香。半醉折歸來，插向烏雲鬢。不是愁人悶帶花，花帶愁人悶。
柳梢青
作者：曾覿（宋）

雨過風微。溫泉浴倦，妃子妝遲。翠袖牽雲，朱唇得酒，臉暈胭脂。年年海燕新歸。怎奈向、黃昏恁時。倚遍瓊幹，燒殘銀燭，花又爭知。
柳梢青
作者：曾覿（宋）

□杏堂前，清深窗外，宛似蓬瀛。珠翠分行，笙歌爭奏，音韻清新。玉皇金母情親。勸醁醑、更酬嗣君。地久天長，花朝月夕，天上長春。
柳梢青
作者：曾覿（宋）

小宴清秋。霎時見了，雨散雲收。柳絮輕柔，梅花閒澹，宮院風流。空教夢繞青樓。待說個、相思又休。無奈情何，不來眼底，常在心頭。
醉落魄・一斛珠
作者：曾覿（宋）

情深恨切。憶伊誚沒些休歇。百般做處百廝愜。管是前生，曾負你冤業。臨岐不忍匆匆別。兩行珠淚流紅頰。關山漸遠音書絕。一個心腸，兩處對風月。
鵲橋仙
作者：曾覿（宋）

嬌波媚靨，尊前席上，只是尋常梳裹。溫柔伶俐總天然，沒半掏、教人看破。從來可恁，痴迷著相，百計消除不過。煙花不是不曾經，放不下、唯他一個。
清平樂
作者：曾覿（宋）

豔苞初拆。偏借東君力。上苑梨花風露溼。新染胭脂顏色。玉人小立簾櫳。輕勻媚臉妝紅。斜插一枝雲鬢，看誰剩□春風。
訴衷情
作者：曾覿（宋）

閒窗靜院漏聲長。金鴨冷殘香。幾番夢迴枕上，飛絮恨悠揚。身在此，意伊行。㬠思量。不言不語，幾許閒情，月上回廊。
浣溪沙
作者：曾覿（宋）

穀雨郊園喜弄晴。滿林璀璨綴繁星。筠籃新採絳珠傾。樊素扇邊歌未發，葛洪爐內藥初成。金盤乳酪齒流冰。
壺中天慢・念奴嬌
作者：曾覿（宋）

素飆漾碧，看天衢穩送、一輪明月。翠水瀛壺人不到，比似世間秋別。玉手瑤笙，一時同色，小按霓裳疊。天津橋上，有人偷記新闕。當日誰幻銀橋，阿瞞兒戲，一笑成痴絕。肯信群仙高宴處，移下水晶宮闕。雲海塵清，山河影滿，桂冷吹香雪。何勞玉斧，金甌千古無缺。
點絳唇
作者：黃公度（宋）

嫩綠嬌紅，砌成別恨千千鬥。短亭回首。不是緣春瘦。一曲陽關，杯送纖纖手。還知否。鳳池歸後。無路陪尊酒。
千秋歲
作者：黃公度（宋）

鬱蔥佳氣。天降麒麟瑞。回首處，江城外。一麾遺愛在，萬口歡聲沸。人乍遠，危樓目斷天無際。五馬徘徊地。春色隨歸旆。壽水綠，壺山翠。風輕香篆直，日暖歌喉脆。椒觴舉，人人盡祝千秋歲。
菩薩蠻
作者：黃公度（宋）

高樓目斷南來翼。玉人依舊無訊息。愁緒促眉端。不隨衣頻寬。萋萋天外草。何處春歸早。無語憑欄杆。竹聲生暮寒。
青玉案
作者：黃公度（宋）

鄰雞不管離懷苦。又還是、催人去。回首高城音信阻。霜橋月館，水村煙市，總是思君處。裛殘別袖燕支雨。謾留得、愁千縷。欲倩歸鴻分付與。鴻飛不住。倚欄無語。獨立長天暮。
卜算子
作者：黃公度（宋）

寒透小窗紗，漏斷人初醒。翡翠屏間拾落釵，背立殘釭影。欲去更踟躕，離恨終難整。隴首流泉不忍聞，月落雙溪冷。
好事近
作者：黃公度（宋）

湖上送殘春，已負別時歸約。好在故園桃李，為誰開誰落。還家應是荔支天，浮蟻要人酌。莫把舞裙歌扇，便等閒拋卻。
菩薩蠻
作者：黃公度（宋）

眉尖早識愁滋味。嬌羞未解論心事。試問憶人不。無言但點頭。嗔人歸不早。故把金盃惱。醉看舞時腰。還如舊日嬌。
卜算子
作者：黃公度（宋）

薄宦各東西，往事隨風雨。先自離歌不忍聞，又何況、春將暮。愁共落花多，人逐徵鴻去。君向瀟湘我向秦，後會知何處。
眼兒媚
作者：黃公度（宋）

一枝雪裡冷光浮。空自許清流。如今憔悴，蠻煙瘴雨，誰肯尋搜。昔年曾共孤芳醉，爭插玉釵頭。天涯幸有，惜花人在，杯酒相酬。
朝中措
作者：黃公度（宋）

幽香冷豔綴疏枝。橫影臥霜溪。清楚渾如南郭，孤高勝似東籬。歲寒風味，黃花盡處，密雪飛時。不比三春桃李，芳菲急在人知。
朝中措
作者：黃公度（宋）

屑瑤飄絮滿層空。人在廣寒宮。已覺樓臺改觀，漸看桃李春融。一城和氣，賓筵不夜，舞態迴風。正是為霖手段，南來先做年豐。
一翦梅
作者：黃公度（宋）

冷豔幽香冰玉姿。占斷孤高，壓盡芳菲。東君先暖向南枝。要使天涯，管領春歸。不受人間鶯蝶知。長是年年，雪約霜期。嫣然一笑百花遲。調鼎行看，結子黃時。
滿庭芳
作者：黃公度（宋）

一徑叉分，三亭鼎峙，小園別是清幽。曲闌低檻，春色四時留。怪石參差臥虎，長松偃蹇拿虯。攜筇晚，風來萬里，冷撼一天秋。優遊。銷永晝，琴尊左右，賓主風流。且偷閒，不妨身在南州。故國歸帆隱隱，西崑往事悠悠。都休問，金釵十二，滿酌聽輕謳。
浣溪沙
作者：黃公度（宋）

風送清香過短牆。煙籠晚色近修篁。夕陽樓外角聲長。欲去還留無限思，輕勻淡抹不成妝。一尊相對月生涼。
滿庭芳
作者：黃公度（宋）

楓嶺搖丹，梧階飄冷，一天風露驚秋。數叢籬下，滴滴曉香浮。不趁桃紅李白，堪匹配、梅淡蘭幽。孤芳晚，狂蜂戲蝶，長負歲寒愁。年年，重九日，龍山高會，彭澤清流。向尊前一笑，未覺淹留。況有甘滋玉鉉，佳名算、合在金甌。功成後，夕英飽餌，相伴赤松遊。
卜算子
作者：黃童（宋）

不忍更回頭，別淚多於雨。肺腑相看四十秋，奚止朝朝暮暮。何事值花時，又是匆匆去。過了陽關更向西，總是思兄處。
臨江仙
作者：倪偁（宋）

結束徵鞍臨驛路，長林積雪消初。天回春色到平蕪。不禁杯酒罷，便與故人疏。一曲陽關歌未徹，僕伕催駕修途。非君思我更誰歟。西風吹過雁，應有寄來書。
臨江仙
作者：倪偁（宋）

萬里涼風收積雨，一天晴碧新開。暮雲歸盡絕纖埃。金波明靜夜，玉露溼蒼苔。坐有霜髯詩酒客，平生見月銜杯。傳聞丹詔日邊來。莫辭通夕醉，對景且徘徊。
臨江仙
作者：倪偁（宋）

竹裡軒窗真可愛，況當暑退新涼。簷前巖桂向人芳。清陰團翠蓋，金粟淡微黃。坐到夜深明月出，好風時度幽香。莫辭沈醉倒霞觴。一枝聊贈子，早冠綠衣郎。
臨江仙
作者：倪偁（宋）

木落西風秋已半，正當璧月圓時。為登絕嶺賦新詩。酒搖金鑿落，波淨碧琉璃。細看冰輪還有意，要君把盞休辭。看看兩鬢欲成絲。明年當此夜，千里共相思。
臨江仙
作者：倪偁（宋）

茅屋三間臨木杪，門前流水潺潺。林泉得趣喜身閒。開窗延翠竹，翦樹納青山。行樂政須筋力健，莫令白髮衰顏。與君藜杖極躋攀。嶺頭舒望眼，天末數煙鬟。
臨江仙
作者：倪偁（宋）

湖上青山千萬疊，倏如陣馬交馳。平湖百頃卻逶遲。晴光相蕩激，倒影落淪漪。何日漾舟深碧處，細聽羌笛高吹。多君起我以新詩。未能同寓目，聊復一伸眉。
臨江仙
作者：倪偁（宋）

鳥語朝來新雨霽，杖藜呼我閒行。天晴腰腳上山輕。清風收積潤，斜日弄新晴。最愛飛泉鳴野澗，清如萬壑松聲。迴風濺沫溼冠纓。歸來魂夢冷，幽響雜瑤瓊。
南歌子
作者：倪偁（宋）

佳月當今夕，清尊盡客歡。參橫斗轉夜將闌。試泛小溪深處、與重看。野水從磨激，群山勢鬱盤。殷勤照我一杯殘。更有謫仙奇句、鬥清寒。
南歌子
作者：倪偁（宋）

置酒臨清夜，狂歌盡一歡。主人幽興未渠闌。不負一天明月、捲簾看。影動黃金闕，光搖承露盤。君今雙鬢未凋殘。明歲玉堂茲夕、賞高寒。
南歌子
作者：倪偁（宋）

對月中秋夜，傳觴一笑歡。飄然逸興未應闌。步向望湖橋上、倚闌看。松徑風蕭瑟，山腰路屈盤。南飛驚鵲五更殘。小立水雲光裡、葛衣寒。
南歌子
作者：倪偁（宋）

露下衣微溼，杯深意甚歡。西風吹暑十分闌。月滿中秋、仍共故人看。酒好鵝黃嫩，茶珍小鳳盤。醉吟不覺曙鍾殘。猶記歸來撲面、井花寒。
南歌子
作者：倪偁（宋）

嫩竹呈新綠，幽花露淺紅。一簷蒼翠落杯中。更有飛泉鳴佩、響丁東。樂事知難並，良辰得暫逢。晚風林下一尊同。便覺飄然身在、廣寒宮。
南歌子
作者：倪偁（宋）

積水凝深碧，斜陽散滿紅。扁舟輕漾白蘋風。曲港孤村縈繞、路相通。野色浮尊淨，荷香入座濃。勝遊聊復五人同。恰似輞川當日、畫圖中。
水調歌頭
作者：倪偁（宋）

昨夜狂雷怒，鞭起卞山龍。怪見朝來急雨，萬木偃顛風。試看潭頭落澗，一片練波飛出，河漢與天通。向晚餘霏落，巾已墊林宗。向高巖，憑曲檻，撫孤松。為雕好句，快傾桑落玉壺空。借問廬山三峽，與此飛流濺沫，今日定誰雄。乞與丹青手，寫入紫微宮。
水調歌頭
作者：倪偁（宋）

風捲暮雲盡，鏡淨一天秋。試把鵝黃新酒，細酌散閒愁。西望群山千疊，眇眇飛鴻沒處，爽氣與俱浮。且盡尊中綠，不用嘆淹留。對西風，歌妙曲，意綢繆。萬頃煙雲奇變，所得過封侯。何事苦縈名利，便合綠蓑青笠，投紱早歸休。他日君尋我，小艇釣寒流。
念奴嬌
作者：倪偁（宋）

素秋向晚，正洞庭木落，疏林凋綠。惟有巖前雙桂樹，翠葉香浮金粟。皓月飛來，徘徊樹杪，光射林間屋。夜深人靜，好風忽起庭竹。俄頃萬籟號鳴，清寒疑乍，聽高巖懸瀑。起看碧天澄似洗，應費明河千斛。細酌鵝黃，宴搜奇句，逸氣凌鴻鵠。浩歌歸去，卻愁踏碎瓊玉。
減字木蘭花
作者：倪偁（宋）

憑高一覽。紫翠相圍光照眼。下瞰平湖。鷺立鷗飛意自如。天清境勝。雲澹煙橫魚動鏡。不是公詩。誰寫新亭一段奇。
減字木蘭花
作者：倪偁（宋）

超然遠覽。是我輩人方俱眼。默想江湖。何處山川略得如。涼秋最勝。萬頃芙蕖蓋明鏡。更乞清詩。要見胸中一吐奇。
減字木蘭花
作者：倪偁（宋）

新晴眺覽。空翠相磨明老眼。水滿溪湖。來往風帆得自如。天公濟勝。明月當空開寶鏡。詠謫仙詩。醉裡騎鯨也大奇。
減字木蘭花
作者：倪偁（宋）

嶺頭獨覽。詩料森然紛滿眼。倒影搖湖。西子新妝定不如。溪南更勝。一片寒光明瀉鏡。賴有新詩。不負西山萬疊奇。
減字木蘭花
作者：倪偁（宋）

新詩細覽。滿紙驪珠光眩眼。高論傾湖。倒峽詞源世不如。園池日勝。只恨孤鸞猶舞鏡。陶寫須詩。怪得連篇字字奇。
減字木蘭花
作者：倪偁（宋）

雨餘還覽。隱隱遙岑花病眼。嫩綠浮湖。百頃蒲萄染不如。晨光絕勝。不許纖塵微點鏡。滿目皆詩。莫怪騷人語益奇。
蝶戀花
作者：倪偁（宋）

長羨東林山下路。萬疊雲山，流水從傾注。兩兩三三飛白鷺。不須更覓神仙處。夜久望湖橋上語。欸乃漁歌，深入荷花去。修竹滿山梅十畝。煩君為我成幽趣。
蝶戀花
作者：倪偁（宋）

紫翠空濛庵畔路。滿室松聲，錯認潺湲注。瀟灑蘋汀清立鷺。溪山真我歸休處。老子平生無妄語。梅竹陰成，肯舍斯亭去。種秫會須盈百畝。非君誰識淵明趣。
蝶戀花
作者：倪偁（宋）

我愛西湖湖上路。萬頃滄波，河漢連天注。一片寒光明白鷺。依稀似我登臨處。報答溪山須好語。痛飲高歌，何必騎鯨去。環舍清陰消幾畝。無人肯辦歸來趣。
蝶戀花
作者：倪偁（宋）

綠葉陰陰亭下路。修竹喬松，中有飛泉注。水滿寒溪清照鷺。箇中不住歸何處。枝上幽禽相對語。細聽聲聲，道不如歸去。只待小園成數畝。歸來佔盡山中趣。
蝶戀花
作者：倪偁（宋）

茅屋三間林臨水路。棐幾明窗，待把蟲魚注。我已忘機狎鷗鷺。溪山買得幽深處。小雨招君連夜語。野服綸巾，勝日尋君去。借問良田千萬畝。何如樂取林泉趣。
朝中措
作者：倪偁（宋）

森然修竹滿晴窗。山色淨明妝。無限淒涼古意，白蘋紅蓼斜陽。松風一枕藉僧床。馥馥桂花香。暫遠世塵縈染，坐令心地清涼。
西江月
作者：倪偁（宋）

四面煙鬟繞翠，一川鴨綠搖光。危亭縹緲短松岡。把酒與君西望。萬事盡皆前定，人生底用乾忙。只應醉裡是家鄉。且盡玉壺新釀。
鷓鴣天
作者：倪偁（宋）

蕭瑟西風萬里秋。暮雲收盡月華流。偶然北海清尊滿，況是西山爽氣浮。登翠嶺，更溪遊。素光何處不清幽。懸知明歲君思我，今夕歡娛可罷休。
鷓鴣天
作者：倪偁（宋）

擬看今宵璧月秋。浮雲卻妒素光流。天公肯放冰輪出，我輩寧辭大白浮。穿翠密，極遨遊。人間那得此深幽。金波若到清尊裡，下筆聯篇未肯休。
鷓鴣天
作者：倪偁（宋）

野曠無塵夕靄收。人間八月桂花秋。三更爽氣山圍座，萬里涼風月滿樓。登絕嶺，小遲留。人言惟酒可忘憂。一杯徑入無何有，未愧當年赤壁遊。
鷓鴣天
作者：倪偁（宋）

去歲登高感嘆長。今年九日倍幽涼。懷人獨下西州淚，對菊誰空北海觴。誇酒量，鬥新狂。尚餘醉墨在巾箱。眼前風物都非舊，祗有青山帶夕陽。
菩薩蠻
作者：王之望（宋）

華燈的皪明金碧。玳筵劇飲杯餘溼。珠翠隔房櫳。微聞笑語通。蓬瀛知已近。青鳥仍傳信。應為整雲鬟。教儂倒玉山。
好事近
作者：王之望（宋）

五載復相逢，俱被一官驅役。驚我雪髯霜鬢，只聲香相識。翠帷珍重出笙歌，醉遲遲春日。親到鵲橋津畔，見天機停織。
好事近
作者：王之望（宋）

彩艦載娉婷，宛在玉樓瓊宇。人慾御風仙去，覺衣裳飄舉。玉京咫尺是藍橋，一見已心許。夢解漢皋珠佩，但茫茫煙浦。
好事近
作者：王之望（宋）

緩帶撫雄邊，一面滅烽休役。歌舞后堂高宴，喜傾城初識。紅綾小砑寫新詞，佳句麗星日。從此錦城機杼，把迴文休織。
好事近
作者：王之望（宋）

清唱動梁塵，窈窕夜深庭宇。一笑滿斟芳酒，看霞觴爭舉。弓靴三寸坐中傾，驚歎小如許。子建向來能賦，過凌波仙浦。
好事近
作者：王之望（宋）

蕭寺兩珠紅，欲共曉霞爭色。獨佔歲寒天氣，正群芳休息。坐中清唱並陽春，寫物妙詩格。霜鬢自羞簪帽，嘆如何拋得。
減字木蘭花
作者：王之望（宋）

珠簾乍見。雲雨無蹤空有怨。錦字新詞。青鳥銜來惱暗期。桃溪得路。直到仙家留客處。今日東鄰。遠憶當年窺宋人。
減字木蘭花
作者：王之望（宋）

糟糠相樂。早共梁鴻同隱約。著籍天門。隔品新封感帝恩。滿堂兒女。婦捧金盃孫屢舞。白髮卿卿。與爾尊前作壽星。
醜奴兒・採桑子
作者：王之望（宋）

蒙泉秋色登臨處，愁送將歸。一夢經時。腸斷佳人、猶唱渭城詞。春來重醉分攜地，人在天涯。別後應知。兩鬢蕭蕭、多半已成絲。
醜奴兒・採桑子
作者：王之望（宋）

去年池館同君醉，正是花時。隔院韶輝。桃李欣欣、如與故人期。相望兩地今千里，還對芳菲。春色分誰。雨慘風愁、依舊可憐枝。
惜分飛
作者：王之望（宋）

要眇新聲生寶柱。彈到離腸斷處。細落簷花雨。夜闌清唱行雲住。洞府春長還易暮。凡客暫來終去。不忍回頭覷。亂山流水桃溪路。
醉花陰
作者：王之望（宋）

弧門此日猶能記。嘆居諸難系。彈指片聲中，不覺流年，五十還加二。兒童壽酒邀翁醉。笑欣欣相戲。休畫老人星，白髮蒼髯，怎解如翁似。
鷓鴣天
作者：王之望（宋）

撩亂江雲雪欲飛。小軒幽會酒行時。佳人喜得鴛鴦侶，豪客爭題鸚鵡詞。歌舞地，喜追隨。歙州端恨外遷遲。謫仙狂監從來識，七步初看子建詩。
虞美人
作者：王之望（宋）

鴛鴦碧瓦寒留雪。玉樹先春發。小樓歌舞夜流連。月落參橫、一夢繞梅邊。尊前酒量誰能惜。都是高陽客。十分莫厭羽觴傳。半醉娉婷、雲鬢嚲金鈿。
小重山
作者：王之望（宋）

冪冪輕雲護曉霜。銀花千萬朵，爛韶光。寶山金字屢更張。笙簫遠，簾幕閟重廊。車馬暗塵香。一邦如蠟日，盡豪狂。遊人歸路笑聲長。長歌裡，擊壤詠陶唐。
臨江仙
作者：王之望（宋）

十二峰前朝復暮，忽愁望斷行雲。夢迴江浦曉風清。遠山思翠黛，蔓草記羅裙。錦字織成千萬恨，翻成第入新聲。幽期誰為反離魂。主人無浪語，狂客最鍾情。
臨江仙
作者：王之望（宋）

霓作衣裳冰作面，鉛華不涴天真。臨風幾待逐行雲。自從留得住，不肯系仙裙。對客揮毫驚滿座，銀鉤蠆尾爭新。數行草聖妙如神。從今王逸少，不學衛夫人。
臨江仙
作者：王之望（宋）

家在蓬萊山下住，乘風時到塵寰。雙鳧偶墮網羅間。驚容凝粉淚，愁鬢亂雲鬟。人世風波難久駐，雲霞終反仙關。虛無仙路擁歸鸞。卻隨煙霧去，長向洞天閒。
洞仙歌
作者：王之望（宋）

玉樓玄圃，舊是神仙伴。鳴佩時朝紫皇殿。種蟠桃成樹，碧柰開花，著子滿，金母盤中屢獻。飄然乘綵鳳，東望蓬萊，曾共扁舟五湖泛。正珈笄未老，蘭玉盈前，春欲轉、喜對芳辰開宴。願綠髮朱顏鎮長新，教歲歲年年，壽觴深勸。
滿庭芳
作者：王之望（宋）

海國寒輕，江南春早，小梅已漏芳妍。歲前冬後，和氣欲迴旋。此際瑤臺閬苑，仙人下、白玉雲軿。人間世，風帆月棹，同泛五湖船。當年。參謁地，魚軒象服，鏘佩朝天。向閩邦開國，福地真傳。今日華筵壽斝，兒孫擁、蘭玉相鮮。休辭□，蓬萊清淺，看取變桑田。
滿庭芳
作者：王之望（宋）

犀隱雕龍，蟾將威鳳，建溪初貢新芽。九天春色，先到列仙家。今日磨圭碎璧，天香動、風入窗紗。清泉嫩，江南錫乳，一脈貫天涯。芳華。瑤圃宴，群真飛佩，同引流霞。醉瓊筵紅綠，眼亂繁花。一碗分雲飲露，塵凡盡、鬥牛何賒。歸途穩，清飆兩腋，不用泛靈槎。
念奴嬌
作者：王之望（宋）

堂堂七尺，懍一時人物，孤映三蜀。閒雅風流豪醉後，猶有臨邛遺俗。十載虞庠，一官楚塞，雅操凌寒玉。江山千里，惠然來慰幽獨。落筆妙語如神，兩章入手，不覺珠盈掬。從此西歸榮耀處，寧假華旌高纛。樂府新聲，郢都餘唱，應紀陽春曲。老夫一醉，故人高義堪服。